|  |
| --- |
| Til de på høringslisten opførte parter |

# Høringsbrev

# Høring om udkast til bekendtgørelse om ændring af bekendtgørelse om arbejdsmarkedsuddannelser m.v.

Hermed fremsendes i høring udkast til bekendtgørelse om ændring af bekendtgørelse om arbejdsmarkedsuddannelser m.v.

Regeringen og arbejdsmarkedets parter indgik den 12. september 2023 ”Trepartsaftale om langsigtede investeringer i voksen-, efter- og videre­uddannelse” (VEU-trepartsaftale 2023). Som en udmøntning af den del af aftalen, der vedrører en ny udbudsmodel for arbejdsmarkedsuddannelser (amu), er lovforslag LF 46 fremsat 3. oktober 2024.

På baggrund af lovændringerne i LF 46 er der behov for at udstede ændringer til bekendtgørelsen om arbejdsmarkedsuddannelser (AMU-loven).

Vedlagte udkast til bekendtgørelse om ændring af bekendtgørelse om arbejdsmarkedsuddannelser m.v. er betinget af, at LF 46 vedtages uden ændringer af betydning for dette udkast senest 31. december 2024.

De væsentligste ændringer i bekendtgørelsen er:

I § 13 indsættes bestemmelser, om hvordan udbudsansøgninger skal indsendes, og hvilke oplysninger ansøgningen skal indeholde.

§ 13 a regulerer processen ved tilkaldelse af en udbudsgodkendelse, når en udbyder ikke opfylder kravet til minimumsaktivitet på en FKB. Bestemmelsen supplerer bestemmelserne i den i LF § 46 foreslåede § 16 c i AMU-loven. Der er ikke foreslået bestemmelser om høring i forbindelse med tilbagekaldelse, da forvaltningslovens regler om høring er gældende.

Processen for styrelsens sagsbehandling i forbindelse med manglende overholdelse af minimumsaktivitetskravene forventes skrevet ind i vejledning til uddannelsesinstitutioner på AMU og vil ligeledes fremgå af styrelsens afgørelser om udbudsgodkendelser.

I § 23, stk. 1 og 2, fastsættes krav om registrering af oplysninger om udlægningsaftaler på uddannelsesadministration.dk. og krav om hvilke oplysninger, der skal registreres, herunder erklæring om, at den godkendte udbyder har sikret sig, at ingen anden udbyder kan afholde aktiviteten. Der fastsættes ikke formkrav til udbydernes dokumentation af koordinationen med andre godkendte AMU-udbydere forud for indgåelse af en udlægningsaftale, men dokumentation for at koordination har fundet sted, skal opbevares i et år efter udlægningsaftalens udløb, jf. § 23, stk. 5. Styrelsen vil i vejledning til uddannelsesinstitutioner på AMU give eksempler på, hvordan koordinationen kan dokumenteres.

§ 23, stk. 3, vedrører de tilfælde, hvor en udlægningsaftale er indgået i henhold til den i LF 46 foreslåede § 16, stk. 5, nr. 5 i AMU-loven, hvorefter styrelsen kan godkende, at udlægning indgår som en del af udbudsgodkendelsen.

Eventuelle bemærkninger og spørgsmål til bekendtgørelsesudkastet bedes sendt til STUK.KFE@stukuvm.dk **senest fredag den 6. december 2024, kl 12.**

Materialet findes på Høringsportalen.dk.

Med venlig hilsen

Britt Lassen Nielsen

Chefkonsulent

britt.lassen.nielsen@stukuvm.dk